Heta – henkilökohtaisten avustajien työnantajien liitto ry
HetaHelpin uutiskirje 17.6.2024

# **Heinäkuun alussa korotuksia avustajien palkkoihin**

**Henkilökohtaisia avustajia koskevan valtakunnallisen työehtosopimuksen mukaan Hetan varsinaisten jäsenten työntekijöiden noudattamaa palkkataulukkoa tarkistetaan ylöspäin 1.7.2024 alkaen.**

## Vähimmäistuntipalkat 1.7.2024

Työehtosopimuksen toinen vähimmäistuntipalkkojen korotuskierros tällä työehtosopimuskaudella tapahtuu heinäkuun alussa. Korotusten jälkeen vähimmäistuntipalkat ovat **1.7.2024 alkaen** (ilman kokemuslisää):

### Palkkaryhmä A

muualla Suomessa 12,51 €

pääkaupunkiseudulla 12,67 €

### Palkkaryhmä B1

muualla Suomessa 13,05 €

pääkaupunkiseudulla 13,21 €

### Palkkaryhmä B2

muualla Suomessa 13,55 €

pääkaupunkiseudulla 13,71 €

### Palkkaryhmä C

muualla Suomessa 14,05 €

pääkaupunkiseudulla 14,21 €

**Kokemuslisän sisältävät vähimmäistuntipalkat 1.7.2024 alkaen löydät työehtosopimuksen sivuilta 30–31.**

Työehtosopimus ei tällä neuvottelukierroksella sisällä niin sanottuja senttikorotuksia vaan ainoastaan vähimmäistuntipalkat eri palkkaryhmissä. Jos siis työntekijällä on jo työehtosopimuksen mukainen vähimmäistuntipalkka tai sitä korkeampi tuntipalkka, ei hänen palkkaansa tule työehtosopimuksesta johtuvaa palkankorotusta.

## Tarkistathan, että avustajasi ovat oikeassa palkkaryhmässä

Hetan työehtosopimuksen mukaan avustajat ovat 1.1.2024 alkaen kuuluneet palkkaryhmiin A, B1, B2 ja C. Jokainen Hetan jäsenen avustaja kuuluu johonkin edellä mainituista palkkaryhmistä.

Palkkaryhmät B1, B2 ja C perustuvat tiettyihin avustajan tekemiin vaativiin omahoidollisiin, kommunikointiin liittyviin tai muihin työtehtäviin, joiden sisältö on määritelty työehtosopimuksen liitteessä (s. 43–45) tyhjentävästi. Jo yhdenkin palkkaryhmän tehtävän kuuluminen pysyvästi avustajan työtehtäviin oikeuttaa kyseisen palkkaryhmän mukaiseen palkkaan. Jos avustajan työtehtäviin kuuluu tehtäviä eri palkkaryhmistä, kuuluu hän korkeimpaan palkkaryhmään, josta hänellä on työtehtäviä.

Suosittelemme tarkistamaan, että avustajasi ovat 1.1. tehdyn uudistuksen jälkeen oikeassa palkkaryhmässä. Työnantajan on muutenkin hyvä olla aina perillä avustajiensa palkkaryhmästä. Heta-liiton keväällä tekemän jäsenkyselyn perusteella useampi kuin joka viides vastaaja ei tiennyt avustajiensa palkkaryhmää, tai katsoi, ettei kysymys kosketa häntä. Jos työnantaja ei tiedä avustajan palkan perustetta, hänen voi olla vaikea havaita, jos avustajalle esimerkiksi maksetaan liian alhaista palkkaa. Työnantaja kuitenkin viimekädessä on vastuussa siitä, että työntekijälle maksetaan oikean suuruista palkkaa. Jos palkkaa on maksettu liian vähän, on riski siihen, että avustaja vaatii maksamatta jääneitä palkkoja työnantajalta.

Jos havaitset, että avustajan palkkaryhmä ei ole ajan tasalla, oikean palkkaryhmän voi ilmoittaa vammaispalveluille esimerkiksi [Heta-liiton palkkaryhmäilmoituslomakkeella](https://heta-liitto.fi/tyoehtosopimus/lomakkeet/).

Hetan juristit auttavat tarvittaessa avustajan oikean palkkaryhmän selvittämisessä ja palkkasaatavien taannehtivaan maksamiseen liittyvissä kysymyksissä. [Neuvonnan kesän aukioloajat voit tarkistaa täältä](https://heta-liitto.fi/hetan-aukiolot-kesalla-2024/).